২০১৩ সালের দুর্গাপূজা পর্যন্ত আমাদের অপেক্ষা করতে হয়নি। বাংলাদেশে যুদ্ধাপরাধীদের বিচার চলছে। মানবতাবিরোধী অপরাধের জন্য রায় ঘোষিত হয় একজন অপরাধীর। রায়ের সর্বোচ্চ দণ্ড ছিল মৃত্যুদণ্ড। রায়ের ঘোষণায় উন্মত্ত হয়ে ওঠে ধর্মান্ধ গোষ্ঠী। রাজপথে জ্বালাও-পোড়াও ইত্যাদি বিশৃঙ্খলা সৃষ্টির পাশাপাশি দেশের গ্রামাঞ্চলের কোনো কোনো এলাকায় হিন্দু সম্প্রদায়ের ওপর আক্রমণ চালায় তারা। ঘরবাড়ি পুড়িয়ে দেয়। সম্পদ নষ্ট করে। মন্দির ভাংচুর করে। স্বাধীনতা যুদ্ধের সময় অপরাধ করার জন্য যারা অভিযুক্ত হয়, তাদের তো দণ্ড পেতেই হবে। এটা কালের নিয়ম। এটা ইতিহাসের বিচার। কিন্তু যারা দণ্ডপ্রাপ্ত হয়, তাদের অনুচর বাহিনী কত নির্মম হতে পারে এ ঘটনা তার প্রমাণ। নিরীহ সাধারণ মানুষের ওপর আক্রমণে তারা বিবেক-তাড়িত হয় না। ধর্মের শান্তির বাণী তাদের জীবন থেকে মুছে যায়। উন্মত্ততাকে তারা ধর্মের অংশ মনে করে। ন্যায়ের ভেদবুদ্ধির বাইরে চলে যায় তাদের মানবিক চেতনা। আবারও জড়ো হতে হয় শুভবুদ্ধিসম্পন্ন মানুষকে। মানুষের হাত মানুষের দিকে প্রসারিত হয়।